De Cornelius Tacitus isch z Gallie uufgwachse. Er isch z erscht e Grichtsredner gsii und hett den e Karriere as Senator gmacht. Ane 88 isch er Prätor wore und im Joor 97 Konsul, und ane 112 Prokonsul vo de Provinz Asia gsii. Sis ersti literarischi Werch De vita Iulii Agricolae (»s Lebe vom Iulius Agricola«) het er ane 98 useggee, s isch e Loobreed a siin Schwigervatter, wo z Britannie Statthalter gsii isch. Geg 100 het er d Germania, gnau: de origine et situ Germanorum (»Vom Uursprung und Lebesruum vo de Germane«) veröffetlicht. S nöchst Buech isch de Dialogus de oratoribus (»Dialog öber d Redner«) gsii, woner de Zerfall vo de Redikunst bichlagt het. Zwöschet 105 und 109 het er sis Gschichtswerch Historiae useggee, e Werch öber di Römischi Gschicht vom Chaiser Galba (69) bis zum Domitian (96). Ab 110 sind d Annales entstande, wo d Gschicht vom Chaiser Augustus (14) bis Nero (68) abhandlet.